“Una Mirada a la Mujer Refugiada”, obri les activitats de novembre d’Espai Dona
2025-07-24

Divendres que ve 20 de novembre a les 19 hores, la Casa de Cultura de Burjassot acollirà la celebració de la primera de les activitats programades des d’Espai Dona, el servei integral d’atenció a la dona de l’Ajuntament de Burjassot, dirigit per la regidora Lluna Àrias, per a commemorar el Dia Internacional contra la Violència de Gènere. Una activitat en la qual la dona refugiada serà la protagonista.

Ho serà en la xerrada “Una Mirada a la Mujer Refugiada”, que arriba al municipi de la mà de l’Alt Comissionat de les Nacions Unides per als Refugiats (ACNUR) i que estarà impartida per Cherifa Ben Hassine, presidenta de l’associació de dones musulmanes de València, Esther Sánchez, coordinadora del programa face to face del Comitè Español d’ACNUR, i Yolanda Martinez, experta en gènere i desenvolupament i especialista en cooperació internacional i ajuda al desenvolupament.

Entre totes, explicaran als presents el treball que desenvolupa l’entitat a més de presentar el testimoniatge d’algunes dones refugiades. Tal com han assenyalat des d’Espai Dona, “aquesta xerrada pretén acostar-nos a la realitat d’aquestes persones que per la guerra, la pobresa, la vulneració dels Drets Humans, l’espoli econòmic, etc., es veuen obligades a abandonar la seua llar. I sobretot, ens oferiran la perspectiva de les dones refugiades, un col·lectiu que pateix una doble discriminació i que, en molts casos, han hagut de fugir dels seus països d’origen per culpa de la violència masclista (usades com a arma de guerra, escuts humans, discriminades per la seua condició de dona, etc.)”.

Rebre asil és un dret fonamental contemplat en la Carta Universal de Drets Humans. Per açò, el passat mes de setembre, el Ple de l’Ajuntament de Burjassot, va aprovar l’adhesió de l’Ajuntament a la Declaració del Consell de la Generalitat davant l’actual situació de les persones refugiades i asilades en el marc de la Unió Europea i es va declarar Ciutat Refugi.